CELEX: 32021D2136
Language: bg
Date: 2021-12-02 00:00:00
Title: Решение (ОВППС) 2021/2136 на Съвета от 2 декември 2021 година относно мярка за помощ по линия на Европейския механизъм за подкрепа на мира в подкрепа на въоръжените сили на Република Молдова

3.12.2021   
               
               
                  BG
               
               
                  Официален вестник на Европейския съюз
               
               
                  L 432/63
               
            
         РЕШЕНИЕ (ОВППС) 2021/2136 НА СЪВЕТА
         от 2 декември 2021 година
         относно мярка за помощ по линия на Европейския механизъм за подкрепа на мира в подкрепа на въоръжените сили на Република Молдова
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 41, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като имат предвид, че:
         
                     (1)
                  
                  
                     В съответствие с Решение (ОВППС) 2021/509 на Съвета (1) беше създаден Европейски механизъм за подкрепа на мира (ЕМПМ) за финансиране от държавите членки на действия на Съюза в рамките на общата външна политика и политика на сигурност с цел опазване на мира, предотвратяване на конфликти и укрепване на международната сигурност съгласно член 21, параграф 2, буква в) от Договора. По-специално, в съответствие с член 1, параграф 2, буква б), точка i) от Решение (ОВППС) 2021/509 от ЕМПМ може да се финансират действия за укрепване на капацитета на трети държави и регионални и международни организации, свързани с военни и отбранителни въпроси.
                  
               
                     (2)
                  
                  
                     Съюзът твърдо подкрепя суверенитета и териториалната цялост на Република Молдова в рамките на нейните международно признати граници със специален статут на Приднестровието. Съюзът поддържа ангажимента за цялостно, мирно и трайно уреждане на конфликта в Приднестровието в рамките на формата 5 + 2.
                  
               
                     (3)
                  
                  
                     Споразумението за асоцииране между Европейския съюз и Европейската общност за атомна енергия и техните държави-членки, от една страна, и Република Молдова, от друга страна (2) има за цел задълбочаване на диалога и сътрудничеството в областта на външната политика и политиката на сигурност, включително общата политика за сигурност и отбрана (ОПСО), и разглежда, наред с другото, въпросите, свързани с предотвратяването на конфликти, управлението на кризи и регионалната стабилност.
                  
               
                     (4)
                  
                  
                     В съвместното съобщение от март 2020 г. „Политиката за Източното партньорство след 2020 г.: Повишаване на устойчивостта — Източно партньорство, което постига резултати в полза на всички“. и в съвместния работен документ от юли 2021 г. на службите на Комисията „Възстановяване, устойчивост и реформа: приоритети на Източното партньорство след 2020 г.“ се изтъква укрепването на устойчивостта за района на Източното партньорство през следващите години.
                  
               
                     (5)
                  
                  
                     Въоръжените сили на Република Молдова играят важна роля за гарантиране на сигурността и стабилността в страната. Положението със сигурността изисква укрепване на военния капацитет, който може да се използва и по време на реакция на кризи, за да се гарантира безопасността и сигурността на цивилното население.
                  
               
                     (6)
                  
                  
                     Правителството на Република Молдова е ангажирано с прилагане на реформи, включително в сектора на сигурността и отбраната, със значителни финансови и материални разходи. В подкрепа на тези усилия Съюзът се стреми да допринесе за укрепването на идентифицирания военен капацитет на въоръжените сили на Република Молдова.
                  
               
                     (7)
                  
                  
                     В писмото си от 11 октомври 2021 г., адресирано до върховния представител на Съюза по въпросите на външните работи и политиката на сигурност („върховния представител“), заместник министър-председателят и министър на външните работи и европейската интеграция на Република Молдова поиска, в съответствие с член 59, параграф 1 от Решение (ОВППС) 2021/509, подкрепа за въоръжените сили чрез укрепване на капацитета на военната медицинска служба и инженерния батальон.
                  
               
                     (8)
                  
                  
                     Мярката за помощ трябва да бъде осъществена, като се отчитат принципите и изискванията, предвидени в Решение (ОВППС) 2021/509, и в съответствие с правилата за изпълнението на приходите и разходите, финансирани по ЕМПМ, както и съгласно Обща позиция на Съвета 2008/944/ОВППС (3).
                  
               
                     (9)
                  
                  
                     Съветът заявява отново решимостта си да защитава, утвърждава и зачита човешките права, основните свободи и демократичните принципи, и да укрепва върховенството на закона и доброто управление в съответствие с Устава на ООН, с Всеобщата декларация за правата на човека и с международното право, по-специално международното право в областта на правата на човека и международното хуманитарно право,
                  
               ПРИЕ НАСТОЯЩОТО РЕШЕНИЕ:
         
            Член 1
            Създаване, цели, обхват и продължителност
            
               1.   Създава се мярка за помощ в полза на Република Молдова (наричана по-нататък „бенефициер“), която да бъде финансирана от Европейския механизъм за подкрепа на мира (ЕМПМ) (наричана по-нататък „мярка за помощ“).
            
            
               2.   Целта на мярката за помощ е да се увеличи капацитетът на военната медицинска служба и инженерния батальон на въоръжените сили на Република Молдова (наричани по-нататък „въоръжени сили“), включително способността им да предоставят своите услуги на цивилните лица в кризисни ситуации или извънредни ситуации, както и да увеличи капацитета на Молдова за принос към военни мисии и операции но линия на ОПСО.
            
            
               3.   За постигане на целта, посочена в параграф 2, с мярката за помощ се финансира предоставянето на следното оборудване, което не е създадено за използване като смъртоносно оръжие, и продоволствия за частите на въоръжените сили, посочени в същия параграф:
               
                           а)
                        
                        
                           медицинско оборудване за военната медицинска служба; и
                        
                     
                           б)
                        
                        
                           оборудване за обезвреждане на взривни устройства за инженерния батальон.
                        
                     
            
               4.   Продължителността на мярката за помощ е 36 месеца от датата на от датата на сключване на договора между администратора за мерките за помощ, който действа като разпоредител с бюджетни кредити, и субекта, посочен в член 4, параграф 2 от настоящото решение, в съответствие с член 32, параграф 2, буква а) от Решение (ОВППС) 2021/509.
            
         
         
            Член 2
            Финансови договорености
            
               1.   Референтната сума, предназначена за покриване на разходите, свързани с мярката за помощ, е в максимален размер на 7 000 000 EUR. В съответствие с член 29, параграф 5 от Решение (ОВППС) 2021/509 администраторът за мерките за помощ може да отправи покана за вноски след приемането на настоящото решение до 6 300 000 EUR. Средствата, за които е отправена покана за вноски от администратора, се използват единствено за заплащане на разходи в границите, одобрени от Комитета, създаден с Решение (ОВППС) 2021/509, в коригиращия бюджет за 2021 г., съответстващ на настоящата мярка за помощ.
            
            
               2.   Управлението на всички разходи се извършва в съответствие с Решение (ОВППС) 2021/509 и правилата за изпълнението на приходите и разходите, финансирани по ЕМПМ.
            
         
         
            Член 3
            Договорености с бенефициера
            
               1.   Върховният представител постига необходимите договорености с бенефициера, за да се гарантира, че последният спазва изискванията и условията, установени в настоящото решение.
            
            
               2.   Договореностите по параграф 1, включват разпоредби, задължаващи бенефициера да гарантира:
               
                           а)
                        
                        
                           изпълнение от страна на частите на въоръжените сили, подкрепяни чрез мярката за помощ, на изискванията на приложимото международно право, по-специално международното право в областта на правата на човека и международното хуманитарно право;
                        
                     
                           б)
                        
                        
                           правилно и ефикасно използване на предоставените по мярката за помощ активи за целите, за които са предоставени;
                        
                     
                           в)
                        
                        
                           достатъчна поддръжка на предоставените по мярката за помощ активи, за да се гарантират тяхната използваемост и оперативна наличност през целия им жизнен цикъл;
                        
                     
                           г)
                        
                        
                           че предоставените по мярката за помощ активи, няма да бъдат изгубени или прехвърлени без съгласието на Комитета на механизма, създаден съгласно Решение (ОВППС) 2021/509, в полза на други лица или образувания, различни от посочените в тези договорености, в края на техния жизнен цикъл.
                        
                     
            
               3.   Договореностите, посочени в параграф 1, включват разпоредби относно спирането и прекратяването на подкрепата по мярката за помощ, в случай че се установи, че бенефициерът е нарушил задълженията, посочени в параграф 2.
            
         
         
            Член 4
            Изпълнение
            
               1.   Върховният представител отговаря за осигуряване на изпълнението на настоящото решение в съответствие с Решение (ОВППС) 2021/509 и с правилата за изпълнението на приходите и разходите, финансирани по ЕМПМ, съгласно интегрираната методологична рамка за оценяване и определяне на необходимите действия и контрол по отношение на мерките за помощ по линия на ЕМПМ.
            
            
               2.   Изпълнението на дейностите, посочени в член 1, параграф 3, се извършва от Централната агенция за управление на проекти на Литва (ЦАУП).
            
         
         
            Член 5
            Мониторинг, контрол и оценка
            
               1.   Върховният представител осигурява мониторинга по спазването от страна на бенефициера на задълженията, установени съгласно член 3. Този мониторинг осигурява осведоменост за контекста и рисковете от нарушаването на задълженията, установени съгласно член 3, и допринася за предотвратяването на такива нарушения, включително на нарушения на международното право в областта на правата на човека и международното хуманитарно право от частите на въоръжените сили, подкрепяни с мярката за помощ.
            
            
               2.   Контролът след доставяне на оборудването и продоволствията се организира, както следва:
               
                           а)
                        
                        
                           проверка на доставката, при която сертификатите за доставка се подписват от силите – крайни ползватели при прехвърляне на собствеността;
                        
                     
                           б)
                        
                        
                           докладване на дейностите, при което бенефициерът докладва ежегодно за дейностите, включващи определено за целта оборудване, предоставено по мярката за помощ докато Комитетът по политика и сигурност (КПС)) счете, че вече не е необходимо такова докладване;
                        
                     
                           в)
                        
                        
                           контрол на място, при който бенефициерът предоставя на върховния представител достъп за извършване на проверки на място по негово искане.
                        
                     
            
               3.   Върховният представител извършва оценка на въздействието под формата на структурирана първоначална оценка на мярката за помощ, шест месеца след първата доставка на оборудване. Това може да включва посещения на място с цел проверка на оборудването, продоволствията и услугите, доставени по мярката за помощ, или всякаква друга ефективна форма на независимо предоставена информация. Окончателна оценка се извършва след приключване на доставянето на оборудване, продоволствия и услуги по мярката за помощ за преценка дали мярката за помощ е допринесла за постигане на посочените цели.
            
         
         
            Член 6
            Докладване
            В периода на изпълнение върховният представител представя на КПС шестмесечни доклади за изпълнението на мярката за помощ в съответствие с член 63 от Решение (ОВППС) 2021/509. Администраторът за мерките за помощ информира редовно Комитета на механизма, създаден с Решение (ОВППС) 2021/509, относно изпълнението на приходите и разходите в съответствие с член 38 от посоченото решение, включително като предоставя информация за участващите доставчици и подизпълнители.
         
         
            Член 7
            Спиране и прекратяване
            КПС може да реши в съответствие с член 64 от Решение (ОВППС) 2021/509 да спре изцяло или частично изпълнението на мярката за помощ.
            КПС може също да препоръча на Съвета да прекрати мярката за помощ.
         
         
            Член 8
            Влизане в сила
            Настоящото решение влиза в сила в деня на неговото приемане.
         
         
            Съставено в Брюксел на 2 декември 2021 година.
            
               
                  За Съвета
               
               
                  Председател
               
               J. VRTOVEC
            
         
         
            (1)  Решение (ОВППС) 2021/509 на Съвета от 22 март 2021 г. за създаване на Европейски механизъм за подкрепа на мира и за отмяна на Решение (ОВППС) 2015/528 (ОВ L 102, 24.3.2021 г., стр. 14).
         
            (2)  ОВ L 260, 30.8.2014 г., стр. 4.
         
            (3)  Обща позиция 2008/944/ОВППС на Съвета от 8 декември 2008 г. определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).